Twee fietsryers sterf in DurbanArgieffoto Foto: tenspeedhero.com Twee fietsryers is Sondagoggend net ná 05:00 oorlede toe ŉ motor hulle op die M4 in Durban getref het. “Volgens berigte op die toneel het ŉ swart Golf GTI die fietsryers net ná Broadway-afrit in ŉ noordelike rigting, op die snelweg getref,” het Chris Botha, woordvoerder van Netcare 911, gesê. Die mans, albei in hul 30’s, het in die pad gelê toe paramedici by die toneel opgedaag het. “Hulle het aan hul beserings beswyk voor paramedici by die toneel opgedaag het. Hulle is op die toneel dood verklaar.” Garrith Jamieson, woordvoerder van Rescue Care, het intussen bevestig die motor het ŉ groep fietsryers getref. “Die groep was besig om vroegoggend te oefen toe die motor hulle van agter op die besige snelweg getref het,” het Jamieson verduidelik. “Die bestuurder van die motor het geringe beserings opgedoen,” het Jamieson gesê. Dit is nog nie duidelik wat tot die ongeluk gelei het nie. Die polisie is op die toneel en stel ondersoek in. Die M4-noord is gesluit terwyl die polisieondersoek voortduur.